
הנדון: תזכורת – דרישה לקידומו המיידי של מכרז חדש להפעלת נמל אילת על פי תנאי הזיכיון ומניעת ניגודי עניינים בהפעלתו
סימוכין: פנייתנו מיום 07.05.2026
בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם כדלהלן:
ביום 07.05.2026 פנינו בדרישה לקידומו המיידי של מכרז חדש להפעלת נמל אילת, לנוכח פקיעתו הצפויה של הזיכיון הקיים בחודש פברואר 2028 ואי-עמידת הזכיין בתנאי הארכת הזיכיון שבכתב ההסמכה.
בפנייתנו ציינו כי על פי פרסומים שונים, חברת נמל אילת בע"מ, שבבעלות קבוצת "פפו ספנות", שלומי פוגל, טולי צדר, שוקי וולף ואבי חורמרו, מבקשת את הארכת תנאי הזיכיון בעשר שנים נוספות. זאת, בעוד שהנתונים מלמדים על כך שיעד פריקת המכולות, המאפשר את ההארכה, לא הושג באף שנה (ואף לא במצטבר) מאז הופרט הנמל ונמסר לידי הרכב הבעלים הנוכחי.[footnoteRef:2] במכתבנו אף התייחסנו לפרסום, לפיו ביום 1.1.2026 הודיע משרד התחבורה לזכיין כי אינו עומד בתנאי ההארכה, אולם יקיים עימו שיחות בנושא.[footnoteRef:3] [2:  "בעלי נמל אילת לא עמדו בתנאי הארכת הזיכיון, אך בממשלה לא מפרסמים מכרז" TheMarker (28.04.26).]  [3:  "משרד התחבורה לאחים נקש: לא נאריך בשלב זה את הזיכיון שלכם על נמל אילת" Ynet (01.01.26).] 

יצוין שוב, כי על פי סעיף 6(ב) לכתב ההסמכה, הארכת תנאי הזיכיון כפופה לאישורם בכתב של שרי התחבורה והאוצר על כך שחברת "נמל אילת" עמדה בכל התנאים המפורטים בסעיף 6א, וזאת "לא יאוחר מיום 31.12.2025".[footnoteRef:4] לנוכח העובדה כי המועד חלף ואין בידינו כל עדות לכך שניתן אישור כזה בכתב על ידי השרים, נבקשכם להבהיר האם ניתן אישור לחברת נמל אילת בע"מ אישור הארכה בכתב על ידי השרים.  [4:  סעיף 6(ב), כתב הסמכה לחברת נמל אילת בע"מ להיות חברת נמל, לפי סעיף 10 לחוק רשות הספנות והנמלים, התשס"ד-2004.] 

ככל שתשובתכם בעניין שלילית, וככל שמשרד התחבורה אכן סבור, ובצדק, כי הזכיין כשל לחלוטין בעמידה בתנאי ההארכה, מדוע לא ניתנה עד כה הודעה רשמית, סופית ומחייבת בדבר אי-הארכת הזיכיון? נשוב ונדגיש כי הימנעותכם מהבהרה זו, תוך קיום מקביל של "שיחות" על הארכה בדיעבד של תקופת החוזה, סותרת את דיני המכרזים ואת עיקרון השוויון ובמקביל מנציחה את מחדל אי-קידומו של מכרז חדש.[footnoteRef:5]  [5:  ראו ע"א 1368/02 צמנטכל ב. קוטיק בע"מ נ' מדינת ישראל – משרד הבינוי והשיכון, נז‏(‏1‏)‏ 527 ‏(‏2002‏)‏‏.] 

סעיף 10 לחוק רשות הספנות והנמלים, תשס"ד-2004 מבהיר כי תקופת הפעלת הנמל מוגבלת לתקופה שנקבעה בכתב ההסמכה, וכי זו תיעשה לפי הוראות כל דין – בכלל זה, חוק חובת המכרזים, תשנ"ב-1992. כמו כן, חובתה הסטטוטורית של הרשות לפעול כעת לקידום מכרז חדש על רקע אי העמידה בתנאי ההארכה מתעצמת נוכח מעמדו של הנמל כ"תשתית חיונית" מכוח צו רשות הספנות והנמלים (הכרזה על אינטרסים חיוניים למדינה בחברת נמל אילת בע"מ), תשע"ג-2012; צו זה קובע במפורש כי "קידום התחרות ומניעת ריכוזיות בתשתיות חיוניות ובתחבורה נמלית" מהווה אינטרס חיוני מוגן של המדינה בנמל אילת. משכך, גרירת הרגליים תוך ניהול מגעים ל"מתווה פיצוי" פוגעת חזיתית באינטרס חיוני זה, בצורה בלתי סבירה, תוך יצירת סיכון לכך שייקבעו עובדות בשטח בהארכת הזיכיון בפועל, באין מכרז חדש שמקודם.
יתרה מכך, בפנייתנו התרענו על הצל הכבד המוטל על תקינות ההליך במישור ניגוד העניינים. זאת, באשר אחד מבעלי השליטה בנמל, מר שלומי פוגל, מיוצג מול משרד התחבורה על ידי עו"ד עמית חדד, סניגורה האישי של השרה רגב בפרשייה פלילית שטרם באה אל סיומה. נדגיש בשנית את חומרתו היתרה של פגם זה: השרה, האמונה כרגולטורית על שמירת האינטרס הציבורי בתחום זה, מצויה במצב של תלות מקצועית ואמון מוחלט בבא-כוחה האישי, המגן על מעמדה הציבורי וחירותה. עריכת "שיחות" בעלות השלכות כלכליות אדירות מול סניגורה האישי של השרה, בעניינו של לקוח אחר שלו, יוצרת ניגוד עניינים מוסדי חריף וחשש מובהק למשוא פנים השולל את חוקיות הפעולה. נציין כעת כי חשש זה מתעצם לנוכח פרסומים המלמדים על קשריו ההדוקים ונגישותו החריגה של מר פוגל לראש הממשלה, בנימין נתניהו, כחבר בחוג מקורביו ויועצו לעניינים מדיניים וכלכליים,[footnoteRef:6] שעה שעו"ד חדד משמש כסניגורם המשותף.[footnoteRef:7]  [6:   "עסקי הקונספציה של שלומי פוגל: המיזם של מקורבו של נתניהו וממשלת קטאר לרכישת שקט בעזה" TheMarker (07.03.26); "100 המשפיעים 2025: שלומי פוגל, מבעלי אמפא ותעשיות מספנות ישראל" כלכליסט (22.09.25); "כשפוגל פגש את ביבי" גלובס (20.03.06).]  [7:   "עו"ד עמית חדד הודיע לשופטים: 'לא אוכל לייצג את נתניהו כך'" מעריב אונליין (14.08.25).] 

בנסיבות אלו, סטיית משרד התחבורה מלשון כתב ההסמכה ומעקרונות דיני המכרזים אף מייצרת מראית עין של העדפת מקורבים ואינטרסים פוליטיים על פני טובת הציבור. הלכה מושרשת היא כי על הרשות להימנע גם מחשש לניגוד עניינים ומפגיעה באמון הציבור, בפרט בהחלטות כלכליות רחבות היקף.[footnoteRef:8] [8:  בג"ץ 7279/98 חבר-הכנסת יוסי שריד יושב-ראש תנועת מרצ ישראל הדמוקרטית נ' ממשלת ישראל, נה‏(‏1‏)‏ 740 ‏(‏1999‏).‏‏] 

חרף חומרת הדברים, ניגוד העניינים הזועק והפגיעה החד-משמעית בהוראות סעיף 10 לחוק רשות הספנות והנמלים, עד למועד כתיבת שורות אלו לא התקבלה כל תגובה עניינית לפנייתנו, והרשות, לכאורה, ממשיכה לשבת בחיבוק ידיים מחד, ולנהל מגעים פסולים מאידך, וזאת מבלי להסדיר את מישור ניגוד העניינים.
אם כן, לנוכח חשיבותם הרבה של הדברים נבקש את תגובתכם בהקדם, ולא יאוחר מיום 18.06.26, לרבות הבהרתכם בעניין פרסום הודעה רשמית על אי-הארכת הזיכיון, פירוט על מאמציכם בקידום מכרז חדש וכן עדכון על אודות הסמכת גורם מקצועי במשרד התחבורה לטיפול בנושא חלף שרת התחבורה – וזאת כדי שנוכל לשקול צעדינו בנושא, לרבות פניה לערכאות.

תוכן בינה מלאכותית גנרטיבית עשוי להיות שגוי.]
יניב גולדברג, עו"ד
ראש האגף הכלכלי
התנועה לאיכות השלטון

תוכן בינה מלאכותית גנרטיבית עשוי להיות שגוי.]
עדו שטיינברגר, עו"ד
האגף הכלכלי
התנועה לאיכות השלטון


בכבוד רב, 









העתק: 
מר משה בן זקן, מנכ"ל משרד התחבורה והבטיחות בדרכים 
עו"ד יעל כהן, היועצת המשפטית של משרד התחבורה והבטיחות בדרגים
מר ישראל מלאכי, מנכ"ל משרד האוצר
עו"ד דודי קופל, היועץ המשפטי של משרד האוצר

